Vispārējās tiesas 2019. gada 10. aprīļa spriedums – Polija/Komisija
(Lieta T-51/17) 1
(ELGF un ELFLA – No finansējuma izslēgti izdevumi – Augļu un dārzeņu nozares – Atbalsts ražotāju grupām – Polijas izdevumi – Nepilnības galvenajās pārbaudēs – Atzīšanas plānu un atzīšanas kritēriju pārbaudīšana – Atbalsta pieteikumu pārbaudes – Ekonomiskā saskaņotība – Izdevumu pamatotība – Sistēmiskas nepilnības – ELGF risks – Vienotas likmes korekcijas 25 % apmērā)
Tiesvedības valoda – poļu
Lietas dalībnieki
Prasītāja: Polijas Republika (pārstāvji: B. Majczyna, K. Straś, M. Pawlicka un B. Paziewska)
Atbildētāja: Eiropas Komisija (pārstāvji: sākotnēji K. Skelly un A. Stobiecka-Kuik, vēlāk A. Stobiecka-Kuik un D. Milanowska)
Priekšmets
Prasība, kura ir pamatota ar LESD 263. pantu un ar kuru tiek lūgts daļēji atcelt Komisijas Īstenošanas lēmumu (ES) 2016/2018 (2016. gada 15. novembris), ar ko no Eiropas Savienības finansējuma izslēdz konkrētus dalībvalstu izdevumus, kurus tās attiecinājušas uz Eiropas Lauksaimniecības garantiju fondu (ELGF) un uz Eiropas Lauksaimniecības fondu lauku attīstībai (ELFLA) (OV 2016, L 312, 26. lpp.), ciktāl tajā ir noteiktas vienotas likmes korekcijas attiecībā uz Polijas Republiku.
Rezolutīvā daļa
Prasību noraidīt.
Polijas Republika sedz savus izdevumus, kā arī atlīdzina trīs ceturtdaļas Eiropas Komisijas tiesāšanās izdevumu.
Komisija sedz vienu ceturtdaļu savu tiesāšanās izdevumu.
____________
1      OV C 86, 20.3.2017.